மும்மெத்தில் பாசுபைட்டு

மும்மெத்தில் பாசுபைட்டு (Trimethyl phosphite) என்பது P(OCH3)3 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். இந்த கரிமபாசுபரசு சேர்மம் பெரும்பாலும் P(OMe)3 என்ற சுருக்க வாய்ப்பாட்டால் அழைக்கப்படுகிறது. நிறமற்ற நீர்மமான இச்சேர்மம் மிகவும் கடுமையான கார வாசனையுடன் உள்ளது. எளிமையான பாசுபைட்டு எசுதர் என்று வகைப்படுத்தப்படும் மும்மெத்தில் பசுபைட்டு கரிம உலோக  வேதியியலில் ஓர் ஈந்தணைவியாகவும் கரிமத் தொகுப்பு வினைகளில் ஒரு வினையாக்கியாகவும்  பயன்படுத்தப்படுகிறது. இதன் மூலக்கூறு கட்டமைப்பு மூன்று மெத்தாக்சி குழுக்களுடன் பிணைக்கப்பட்ட ஒரு பட்டைக்கூம்பு பாசுபரசு(III) மையத்தைக் கொண்டுள்ளது.

தயாரிப்பு 
பாசுபரசு முக்குளோரைடிலிருந்து மும்மெத்தில் பாசுபைட்டு தயாரிக்கப்படுகிறது. 
PCl3 + 3 CH3OH → P(OCH3)3 + 3 HCl

வினைகள் 
மும்மெத்தில் பாசுபைட்டு ஆக்சிசனேற்றத்திற்கு உட்பட்டு முமெத்தில் பாசுபேட்டாக மாறுகிறது. 

வினையூக்க அளவு மெத்தில் அயோடைடுடன் அர்புசோவ் வினையில் ஈடுபட்டு இருமெத்தில் மெத்தில் பாசுபோனேட்டைக் கொடுக்கிறது:
P(OCH3)3 → CH3P(O)(OCH3)2

ஓர் ஈந்தணைவியாக மும்மெத்தில் பாசுபைட்டு சிறிய கூம்பு கோணத்தைக் கொண்டு முமெத்தில்பாசுபீனுடன்  ஒப்பிடும்போது சிறந்த ஏற்பி பண்புகளைக் கொண்டுள்ளது. Ni(P(OMe)3)4 (உருகுநிலை. 108 °செல்சியசு) என்ற நிறமற்ற நான்முக அணைவுச் சேர்மம் இதை பிரதிநிதிப்படுத்தும் ஒரு வழித்தோன்றலாகும். கிளூய் ஈந்தணைவி எனப்படும் திரிசூல ஈந்தணைவி மும்மெத்தில் பாசுபைட்டிலிருந்து பெறப்படுகிறது. இந்த ஈந்தணைவி உருவாக்கம் மும்மெத்தில் பாசுபைட்டு (மற்றும் இதன் அணைவுச் சேர்மங்கள்) அர்புசோவ் வினைக்கு எளிதில் பாதிக்கப்படுவதை விளக்குகிறது.

கரிமத் தொகுப்பு வினைகளில் ஒரு மிதமான கந்தகநீக்கி வினையாக்கியாகவும் மும்மெத்தில் பாசுபைட்டு பயன்படுத்தப்படுகிறது. உதாரணமாக டெட்ராதயாபுல்வலீனின் வழித்தோன்றல்களை தயாரிப்பதில் இது பயன்படுத்தப்படுகிறது.

நச்சுத்தன்மை 
மும்மெத்தில் பாசுபைட்டின் உயிர் கொல்லும் அளவு எலிகளுக்கு வாய்வழியாகக் கொடுக்கும்போது கிலோகிராமுக்கு 1600–2890 மில்லிகிராம் ஆகும்.

மேற்கோள்கள்

புற இணைப்புகள்
 WebBook page for C3H9PO3
 CDC - NIOSH Pocket Guide to Chemical Hazards

மெத்தில் எசுத்தர்கள்
கரிம பாசுபைட்டுகள்